湖南運使柯少卿用廣西提刑曹司勳遊嶽麓寺韵送廣西行俾令同賦
作者：華鎮
朝代：宋

paragraphs: 昔聞湘西寺，夢想投雙脚。
身境隔楚越，攘臂無由攫。
此日陪勝集，當年意彌廓。
山環秀色遠，地勝真興託。
赤日朗泥金，彤霞煥塗雘。
追隨得後乘，登頓閑芒屩。
窮幽際高深，歷險遵厓堮。
北斗近在手，南溟消一酌。
天風韵球琳，世味羶醴酪。
躡屐想王謝，登舟成李郭。
欣戚起參差，去住同紛錯。
常時惜聚散，靈襟費恢拓。
契理在相忘，言志亦盍各。
無然結惆悵，聊用聆談噱。
况當擁斧繡，不類居榛壑。
金石雖欲流，風雲正相薄。
蕣華夕則隕，蠟味淡可嚼。
照坐蘭玉明，揮翰珠璣落。
青嶂繚雲構，紅紗羅蠟爝。
景勝語難工，柔毫幾頻閣。